РЕГЛАМЕНТ ЗА ИЗПЪЛНЕНИЕ (ЕС) № 644/2014 НА КОМИСИЯТА
от 16 юни 2014 година
за изменение на Регламент (ЕО) № 1235/2008 за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) № 2092/91 (1), и по-специално член 33, параграфи 2 и 3 и член 38, буква г) от него,
като има предвид, че:
(1)
В приложение III към Регламент (ЕО) № 1235/2008 на Комисията (2) се съдържа списък с третите държави, чиито системи на производство и контролни мерки за биологичното производство на земеделски продукти се признават за равностойни на тези, определени в Регламент (ЕО) № 834/2007. В приложение IV към същия регламент се съдържа списък на контролните и надзорните органи, които са компетентни да извършват инспекции и да издават сертификати в трети държави за целите на равностойността. Предвид новата информация, получена от Комисията, следва да бъдат направени някои промени на списъците в тези приложения.
(2)
На 30 юни 2014 г. изтича срокът, за който Канада е включена в списъка от приложение III към Регламент (ЕО) № 1235/2008. Като се има предвид, че Канада продължава да отговаря на условията, определени в член 33, параграф 2 от Регламент (ЕО) № 834/2007, срокът на включването следва да се удължи за неограничен период.
(3)
С Регламент за изпълнение (ЕС) № 586/2013 на Комисията (3) контролният орган NOCA Pvt. Ltd, Pune беше заличен от вписването за Индия в приложение III към Регламент (ЕО) № 1235/2008, след като Индия предостави информация относно временното преустановяване на дейността на контролния орган. Компетентният орган на Индия уведоми Комисията за края на временното преустановяване на дейността на този орган, както и за одобрението на нов контролен орган - M/S. Faircert Certification Services Pvt Ltd, Khargone. Следователно тези контролни органи следва да бъдат добавени във вписването за Индия в приложение III към Регламент (ЕО) № 1235/2008.
(4)
Въз основа на получената от Комисията информация, която сочи, че контролният орган SGS India Pvt. Ltd не спазва обхвата на признаването на Индия по отношение на продуктите, които могат да бъдат внасяни, този контролен орган следва да бъде заличен от вписването за Индия в приложение III към Регламент (ЕО) № 1235/2008.
(5)
Компетентният орган на Япония е уведомил Комисията за промените, засягащи два признати контролни органи, както и за пет нови одобрени контролни органи, които следва да бъдат отразени във вписването за Япония в приложение III към Регламент (ЕО) № 1235/2008.
(6)
На 30 юни 2014 г. изтича срокът, за който Тунис е включен в списъка от приложение III към Регламент (ЕО) № 1235/2008. В резултат от извършения от Комисията надзор беше установена необходимостта от подобряване на надзора, който компетентният орган на Тунис упражнява върху системата за контрол. Тунис предприе коригиращи мерки и отбеляза напредък. Срокът на включването в списъка следва да се удължи до 30 юни 2015 г., за да се провери изпълнението на някои обявени мерки.
(7)
Комисията разгледа получените до 31 октомври 2013 г. искания за включване в списъка от приложение IV към Регламент (ЕО) № 1235/2008. В посочения списък следва да бъдат включени онези контролни и надзорни органи, за които при последващата проверка на цялата получена информация е установено, че отговарят на съответните изисквания.
(8)
Поради това приложения III и IV към Регламент (ЕО) № 1235/2008 следва да бъдат съответно изменени.
(9)
Мерките, предвидени в настоящия регламент, са в съответствие със становището на регулаторния Комитет по биологично производство,
ПРИЕ НАСТОЯЩИЯ РЕГЛАМЕНТ:
Член 1
Приложение III към Регламент (ЕО) № 1235/2008 се изменя в съответствие с приложение I към настоящия регламент.
Член 2
Приложение IV към Регламент (ЕО) № 1235/2008 се изменя в съответствие с приложение II към настоящия регламент.
Член 3
Настоящият регламент влиза в сила на третия ден след датата на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 16 юни 2014 година.